郡中即事書懷
作者：楊億
朝代：宋

paragraphs: 海隅爲郡真卑屑，簿領沉迷箠楚喧。
王事更逾星火急，吏曹何啻米鹽煩。
甘棠聽訟曾無倦，丹筆書刑幸不冤。
境上送迎暫置驛，齋中宴喜懶開樽。
逢人未免腰如磬，議政常防耳屬垣。
鮑臭恐將羣小化，蟲疑難與俗流論。
却思寂寞棲天禄，爭得逍遙似漆園。
外地粗官如竹葦，一麾出守豈堪言。